作者:羅隱
標題:投宣武鄭尚書二十韻
內容:漢代簪纓盛，梁園雉堞雄。物情須重德，時論在明公。族大逾開魏，神高本降嵩。世家惟蹇諤，官業即清通。翰苑論思外，綸闈嘯傲中。健豪驚彩鳳，高步出冥鴻。履歷雖吾道，行藏必聖聰。絳霄無系滯，浙水忽西東。庾監高樓月，袁郎滿扇風。四年將故事，兩地有全功。去去才須展，行行道益隆。避權辭憲署，仗節出南宮。雁影相承接，龍圖共始終。自然須作礪，不必恨臨戎。幕下蓮花盛，竿頭cG佩紅。騎兒逢郭伋，戰士得文翁。人地應無比，簟瓢奈屢空。因思一枝桂，已作斷根蓬。往事應歸捷，勞歌且責躬。殷勤信陵館，今日自途窮。